Ministrul Agriculturii, Florin Barbu, a declarat miercuri că România, de la aderarea la UE a beneficiat de 41 de miliarde de euro, el precizând că pe exerciţiul financuar trecut au fost cheltuiţi 16,3 mliarde de euro, 100% grad de absorbţie a fondurilor europene.
”Pe exerciţiul financiar 2023-2027 avem 15,9 miliarde de euro, din care 9 miliarde de euro sunt subvenţii, plăţi directe către fermieri, 6 miliarde înseamnă investiţii în utilaje, procesare, în dezvoltarea de ferme noi şi realizarea de pensiuni agro-turistice”, a spus ministrul în emisiunea România Politică de la Prima News.
El a precizat, despre exerciţiul financiar trecut, că este vorba de 16,3 mliarde de euro, care au fost cheltuiţi până acum, fiind 100% grad de absorbţie a fondurilor europene.
”România, de la aderare a beneficiat de 41 de miliarde de euro”, a completat ministrul Agriculturii, precizând că anul acesta este cel mai mare buget pe care ministerul Agriculturii îl are, de 2% din PIB, în jur de 28 de miliarde de lei credite bugetare şi 32 de miliarde de lei credite de angajament.